Polio-virus in NY, Londen se rioolwater gekryPolio-entstof (Foto: European Pharmaceutical Review/EPR) Groot kommer heers oor die poliovirus wat in rioolwater in New York in Amerika en Londen, Engeland, gekry is. Daar is reeds verlede maand ’n polio-geval in Rockland County, sowat 50 kilometer noordwes van Manhattan, aangemeld. Dit is die eerste geval wat in byna ’n dekade in Amerika aangemeld is. Daar is in Junie ook reeds spore van die virus in Londense rioolmonsters gevind, waarna gesondheidsowerhede inentingspogings verskerp het. Britse gesondheidsowerhede sê hulle sal ’n opvolgdosis van die polio-entstof aan kinders tussen een en nege jaar oud in Londen aanbied. Die meeste mense reg oor Brittanje word in hul kinderjare teen polio ingeënt. In New York het 86% van kinders tussen ses maande tot vyf jaar oud drie dosisse entstof teen polio ontvang, het gesondheidsamptenare in New York gesê. Dit beteken dat 14% van die kinders in hierdie ouderdomsgroep nie ten volle teen die virus beskerm is nie. Inentingsentrums, waar kinders gratis die inenting kan ontvang, is reg oor die stad opgestel. Kenners van die Amerikaanse sentrums vir siektebeheer en -voorkoming (CDC) is na New York gestuur om te help om toets- en inentingspogings te lei. “Die gevolge van polio is verwoestend en onomkeerbaar, en hierdie jongste bevindings is rede tot kommer,” het die CDC gesê. Polio raak veral kinders onder vyf jaar oud en kan permanente verlamming van die arms en bene, en selfs die dood veroorsaak. Diegene wat die virus opdoen, maar nie simptome ontwikkel nie, kan die hoogs aansteeklike siekte aan ander oordra. Volgens die Wêreldgesondheidsorganisasie (WGO) lei slegs een uit 200 polio-infeksies tot verlamming; die meeste mense toon geen simptome nie. Aanvanklike simptome van die virus sluit in koors, moegheid, hoofpyn, braking en spierstyfheid. Bronne: CBS News, AFP